Филипче објасни дека кај жената двапати се покажал негативен резултат на тестот, но таа била ставена во изолација. По смртта брис земен и по трет пат и тој покажал позитивен тест. Инаку кај пациентката било забележано влошување на состојбата што било нетипично за друга болест.

Заедно со неа е хоспитализиран и нејзиниот 33-годишен син, кај кого од вчера има влошување на здравствената состојба па бил префрлен на Инфективната клиника и сега е во стабилна состојба.

Што се однесува до зголемување на бројот на заболени кој денеска во 12 часот беше 114 лица, Филипче вели дека новата бројка како бројка е очекувана.

„Најавивме зголемување на брпојката уште пред некое време, се движиме кон пикот, но имаме релативно поблага крива во однос на другите земји. Очекуваме острите мерки да ја намалат и не така острата крива. Но, нема правила во епидемиологијата, има претпоставки, а многу фактори влијаат на проценките", рече Филипче.

Во Кризниот штаб, како што информираше Филипче, се разгледува воведувањето на нови дополнителни мерки за лицата под 18 години и над 65 години. Овие дополнителни мерки се за заштита на најкритичните групи, за граѓани над 65 години за нивно ограничено движење преку ден, со дозвола за движење во раните часови. За овие мерки владата ќе реши на попладневната седница.

„Мерките се за почитување, ако граѓаните не помогнат, здравствените работници сами не можат да се справат со епидемијата. Соодветен резултат ќе имаме само ако се почитуваат мерките. Бројот на заболените ќе се зголемува, но мерките мора да се почитуваат“, рече Филипче.